**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.11.2017, ora 08.00 – 22.11.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.11.2017, ora 7.00**

**RÂURI**

**Debitele au fost, în general, staţionare**, exceptând râurile din bazinele hidrografice: Vişeu, Iza, Tur, Someş şi cursurile superioare ale Jiului, Oltului, Prahovei şi Ialomiţei, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice: Vişeu, Iza, Tur, Someş Mare, Someşul Mic, Lăpuş, Ialomiţa, Buzău, Trotuş, bazinul superior al Bistriţei şi pe râurile din Dobrogea.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în scădere** pe râurile din bazinele hidrografice: Vişeu, Iza, Tur, Someş, şi relativ staționare pe celelalte râuri.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 21–22.11.2017 **a fost staţionar, având valoarea de 5600 m3/s**, peste media multianuală a lunii **noiembrie (4650 m3/s).**

În aval de Porţile de Fier debitele au fost în scădere pe sectorul Gruia - Calafat şi în creştere pe sectorul Bechet-Tulcea.

**Debitul la intrarea în ţară** (secţiunea Baziaş) **va fi în scădere (5500 m3/s).**

În aval de Porţile de Fier debitele vor fi în scădere pe sectorul Gruia - Calafat şi în creştere pe sectorul Bechet - Tulcea.

**2.** **Situaţia meteorologică în intervalul 21.11.2017, ora 08.00 –22.11.2017, ora 06.00**

**Este în vigoare până pe data de 22.11.2017, la ora 18.00, informarea meteorologică nr. 102, vizând ninsori slabe cantitativ în nord-vestul și centrul țării şi moderate cantitativ la munte (cu posibilitatea depunerii locale a unui strat mai consistent de zăpadă) şi intensificări temporare ale vântului, cu viteze mai mari pe creste, unde vor fi rafale de peste 60...80 km/h, viscolind ninsoarea şi spulberând zăpada.**

**În ţară,** în regiunile intracarpatice, vremea a fost mai rece decât în mod obișnuit la această dată; cerul a fost mai mult noros și, temporar, s-au semnalat precipitații slabe, sub formă de ninsoare la munte, dar punctiform și în nordul Moldovei, predominant ninsori în Maramureș și în Transilvania, mixte în Crișana, iar în primele ore ale zilei, izolat și în dealurile sudice, și ploi în Banat. În restul teritoriului, cerul a fost variabil, cu înnorări pe parcursul nopții, iar valorile termice apropiate de cele climatologic specifice datei. Vântul a suflat slab și moderat, cu unele intensificări în zona montană mai înaltă, unde rafalele au atins și depășit 60...80 km/h. La ora 20 era strat de zăpadă în zona montană, cu grosimi pe platformele stațiilor meteorologice de până la 53 cm (Bâlea Lac), dar pe spații mici și în Maramureș (până la 1 cm la Ocna Șugatag). Temperaturile maxime s-au încadrat între 1 grad la Dumbrăvița de Codru, Câmpeni, Dej, Sărmașu, Batoș, Odorheiu Secuiesc și Întorsura Buzăului şi 12 grade la Bechet. La ora 06.00, valorile termice erau cuprinse -3 grade la Iași și 9 grade la Calafat și Drobeta-Turnu Severin.

**Observație:** începând de ieri, de la ora 06.00, a fost în vigoare un mesaj de atenționare cod galben de fenomene meteorologice periculoase imediate privind intensificări ale vântului, emis de CNPM București pentru Muntenia.

**La Bucureşti,** vremea a fost predominant frumoasă, iar din punct de vedere termic, apropiată de normal. Cerul a fost variabil spre senin ziua, iar noaptea s-a înnorat treptat. Vântul a suflat slab și moderat. Temperatura maximă a fost de 9 grade la Afumați și Băneasa și 10 grade la Filaret, iar la ora 06.00 se înregistrau 2 grade la Afumați și Băneasa și 4 grade la Filaret.

**3. Prognoza meteorologică în intervalul 22.11.2017, ora 8.00 – 23.11.2017, ora 08.00**

**În ţară,** în vest și sud-vest, îndeosebi în a doua parte a intervalului, cerul va deveni variabil, iar în restul teritoriului va prezenta înnorări și vor cădea precipitații slabe în cursul zilei în regiunile nord-vestice, nordice și centrale, iar noaptea, local în est, nord-est și pe spații mici în centru. În zona de munte și în nordul Moldovei vor predomina ninsorile, iar în rest vor fi mai ales ploi. Ploi slabe izolate vor mai fi în primele ore ale zilei și în Banat. Vântul va sufla slab și moderat, cu unele intensificări pe crestele montane și temporar, ziua, în extremitatea sud-vestică și de sud a teritoriului. Temperaturile maxime vor fi cuprinse între 3 și 15 grade, iar cele minime se vor situa între -2 și 6 grade. Pe arii restrânse, noaptea, cu precădere în Câmpia de Vest, se va forma ceață.

**La Bucureşti** cerul va avea înnorări în cea mai mare parte a intervalului, însă condițiile de ploaie vor fi reduse. Vântul va sufla slab până la moderat. Temperatura maximă se va situa în jurul valorii de 9 grade, iar cea minimă va fi de 2...3 grade.

***II. CALITATEA APELOR***

**Pe fluviul Dunărea**

**A.P.M. Brăila** revine cu informaţii desprepoluarea fluviului Dunărea cu ape uzate neepurate provenite de la S.C. Complexul de creştere a porcilor S.R.L., în zona localităţii Tichileşti, judeţul Brăila, din ziua de 17.11.2017. Rezultatele analizelor probelor de apă prelevate de către personalul S.G.A. Brăila din fluviul Dunărea, în amonte și în aval de gura de evacuare, evidenţiază modificarea la data de 17.11.2017 a valorilor din aval pentru materii în suspensie, reziduu filtrat, substanţe organice (CCOCr), nutrienţi (azot total, fosfor total, amoniu, fosfaţi), conductivitate, cloruri și sulfaţi (spre deosebire de perioada 14-16.11.2017, când nu au fost înregistrate modificări ale acestor parametri). Au fost informate Inspectoratul de Poliţie Judeţean Brăila-Serviciul de Investigare a Criminalităţii Economice, G.N.M.-C.J. Brăila și Compania de Utilităţi Publice Dunăre S.A.

Pe râurile interioare și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanţa** informează telefonic că la data de 21.11.2017, în dana 117 a portului Constanţa s-a produs un incendiu în sala motoarelor a navei Daytona H. Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate la data de 20.11.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**